***Önkormányzat***

***Nick***

***Iktatószám: N/48/2018.***

***J e g y z ő k ö n y v***

*Nick község Önkormányzatának Képviselő-testülete 2018. január 30-án 18.00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Ivánkovics Zoltán képviselő, Novák László képviselő, Tóth Sándor képviselő*

***Tanácskozási joggal vett részt:*** *dr. Kiss Julianna jegyző, Szabó Ervin munkacsoport elnöke, Novák Elemér Szent Anna Alapítvány elnöke*

***Meghívottak:*** *Kissné Simon Mónika igazgatási ügyintéző, Egyed Krisztina pénzügyi ügyintéző, Nagy Attiláné településüzemeltetési és beruházási ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.*

***Napirendre, illetve további napirendi pontok felvételére az alábbi javaslatot tette:***

1. *Nick község Önkormányzata 2018. évi költségvetésének első olvasata*
2. *Iskolai felvételi körzethatárok véleményezése*
3. *Védendő épületek körének meghatározása*
4. *Rákóczi Szövetség kezdeményezése*
5. *Kártalanítási megállapodás megkötése*
6. *Nicki Szent Anna Templomért Alapítvány együttműködési megállapodás kérése*
7. *A kultúrház felújítására kötött kivitelezői szerződés módosítása*

*Képviselő-testület a javasolt napirendet egyhangúlag elfogadta.*

*Csorba József polgármester a napirend tárgyalása előtt a két ülés között végzett munkáról, fontosabb intézkedésekről, valamint a lejárt határidejű határozatok végrehajtásáról adott számot.*

***Átruházott hatáskörben hozott döntések:***

*Az alábbi közterület használati engedély kiadása történt meg 2018 évre vonatkozóan:*

* *Family Frost Kft. Budapest 10.710,-Ft*
* *Soproni és Társa Kft. Kőszeg 98.280,-Ft*
* *Kiss-Mihály Judit Kapuvár 32.760,-Ft*
* *Németh Vilmos Dénesfa 19.200,-Ft*
* *Kocsi Gyula Jánosháza 13.230,-Ft*

*Képviselő-testület 5 szavazattal, tartózkodás, ellenszavazat nélkül az alábbi határozatot hozta:*

***2/2018. (I.30.) számú határozat:***

*Nick község Önkormányzatának Képviselő-testülete a két ülés között az átruházott hatáskörben hozott döntésről szóló tájékoztatást elfogadta és tudomásul vette.*

***1. Napirend***

*Nick község Önkormányzata 2018. évi költségvetésének első olvasata*

***Előadó:*** *Csorba József polgármester*

*Írásos előterjesztés, határozati javaslat és a rendelet-tervezet a jegyzőkönyv mellékleteként csatolva.*

***Csorba József polgármester:*** *A képviselők az írásos anyagot megkapták, melyet áttanulmányozhattak. Kéri a pénzügyi ügyintézőt, hogy ismertesse a napirendet.*

***Egyed Krisztina pénzügyi ügyintéző:*** *Az első olvasatban a koncepcióhoz képest történtek változtatások. Bevételi oldalon a központi támogatás a polgármesteri tiszteletdíj béremelésével egészült ki. Támogatásértékű bevétel két tételből tevődik össze: a Kormányhivatal a 8 órás takarító bérét 8 hónapra támogatja, a másik része a közös hivataltól a 2 órás takarító bére. Az intézményi működési bevétel előirányzata az első olvasathoz képest nem változott. Helyi adó pótlékok és átengedett bevételek előirányzatát az iparűzési adónemnél 200 e Ft -tal megemelték. A kultúrház felújítását pályázati pénzből valósítják meg, erre 17 millió Ft-ot várnak. Felhalmozási célú átvett pénzeszköznél a Nicki Viziközmű Társulattól 1 millió Ft-ot kapnak, de várhatóan ez az összeg 300 e Ft-tal nőni fog. A következő költségvetésben már a pontos összeg fog szerepelni. Az előző évi pénzmaradvány összeg a bankszámlákon és a pénztárban lévő pénzből tevődik össze. Az összes bevétel 71.797 ezer Ft.*

*A kiadások között a személyi bérek, járulékok és a dologi kiadások vannak megtervezve. A bérek esetében emelkedés mutatkozik, mert a minimálbér is emelkedett. Járulékok mértéke 22%-ról 19,5%-ra csökkent, ez kisebb megtakarítást eredményez. A dologi kiadások tervezését az év végi teljesülésekhez igazították. Az ellátottak pénzbeli juttatásainál változtatás nem történt a koncepcióhoz képest. A működési célú kiadásokat csökkentették, mely az óvodai és a Társulás hozzájárulás költségeit tartalmazza. A következő olvasatra már ez az összeg is pontos lesz. A fejlesztési kiadások között szerepel a kultúrház felújítása. Ebből már közel 5 millió Ft-ot a tavalyi évben kifizettek, a fennmaradó rész kifizetését tervezik az idén. Szükség esetén ebből az előirányzatból tudják megterveztetni a bölcsődét, illetve a kultúrház elkészülése esetén a műszaki ellenőrzés költségét. 100-100 ezer Ft-tal kívánják támogatni a lakásvásárlást igény esetén. Céltartalékba el kellett különíteni a Műgáti utak felújítására az önerőt. A beadott pályázat még függőben van, döntés ebben az évben várható. Sikerült általános tartalékot is képezni, ennek az összege 789 ezer Ft. December 29-én 847 ezer Ft érkezett a számlára az államháztartáson belüli megelőlegezés, mely a januári finanszírozás előlege, tehát ezzel az összeggel kevesebbet fognak kapni januárban.*

***Kérdés, hozzászólás:***

***Csorba József polgármester:*** *Az adóügyi ügyintézővel egyeztetve úgy ítélték meg, hogy a 200 e Ft-os iparűzési adó emelése reális. A védőnői hozzájárulás költségét csökkentették, de előzetes számítások szerint ez kb. 50 e Ft-tal emelkedni fog. Az óvodai hozzájárulásnál 1.500 e Ft-ot terveztek be. A tavalyi évben ez 1.1460 e Ft volt. Tavaly 10 óvodás gyermek volt, most 12 fő. Előfordulhat, hogy a tavalyi évi fejkvótát tartva is több hozzájárulást kell fizetni. Véleménye szerint a bevételi és a kiadási oldalon történő változások kiegyenlítik egymást. Bízik abban, hogy a tervezett általános tartalék összege megmarad. A költségvetést csak takarékos gazdálkodással lehet fenntartani. Kéri, aki egyetért az első olvasattal, akkor az kézfeltartással szavazzon.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***3/2018.(I.30.) számú határozat:***

*Nick Község Önkormányzatának Képviselő-testülete tárgyalta a 2018. évi költségvetés első olvasatát. Rendelet elfogadásáról a Répcelak és Térsége Társulási Tanácsa és a Polgármesterek Tanácsának ülését követően dönt.*

***Felelős:*** *Csorba József polgármester*

*dr. Kiss Julianna jegyző*

***2. Napirend***

*Iskolai felvételi körzethatárok véleményezése*

***Előadó:*** *Csorba József polgármester*

*Írásos előterjesztés, határozati javaslat és Vas Megyei Kormányhivatal Szombathelyi Járási Hivatal tájékoztató levele a jegyzőkönyv mellékleteként csatolva.*

***Csorba József polgármester:*** *Nick település esetében nem változott a besorolási körzethatár. Továbbra is a Répcelaki Móra Ferenc Általános Iskola és Alapfokú Művészeti Iskolához tartoznak. Kéri a határozati javaslat elfogadását.*

***Kérdés, hozzászólás nem volt.***

*Képviselő-testület 5 szavazattal, ellenszavazat, tartózkodás nélkül az alábbi határozatokat hozta:*

***4/2018.(I.30.) számú határozat:***

*Nick község Önkormányzatának Képviselő-testülete egyetért a Vas Megyei Kormányhivatal Szombathelyi Járási Hivatal által a 2018/2019. tanévre megállapított általános iskolai körzetek kijelölésével.*

***Felelős****: Csorba József polgármester*

***Határidő****: közlésre: azonnal*

***3. Napirend***

*Védendő épületek körének meghatározása*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés, határozati javaslat, valamint a tervező által elkészített védendőnek ajánlott épületek, építmények, természeti értékek listája a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *Tavaly decemberben a képviselő-testület elfogadta a településarculati kézikönyvet. A kézikönyv része lesz a településképvédelmi rendelet, melynek melléklete lesz a védendő épületek és természeti értékek listája, melyről a testület dönt. Kéri, hogy döntse el a képviselő-testület, hogy a felajánlott védendő épületek, építmények közül melyeket szeretnének védendőnek tenni, illetve van-e még javaslat a listára vonatkozóan. A rendelet fogja leszabályozni, hogy milyen szintű lesz a védelem a felújítás során. A képviselő-testület részére kiküldték a főépítész által javasolt védendő épületek listáját. Kéri a képviselő-testület, hogy tegyen javaslatot a mellékletre.*

***Kérdés, hozzászólás:***

***Csorba József polgármester:*** *Tételesen felsorolja a kiküldött listát. Egyeztetve a képviselő-testülettel javasolja, hogy vegyék fel a védendő épületek közé a Pap-lakot és a Műgáton található Erzsébet ligetet.*

*Továbbá töröljék az alábbiakat:*

* *Nick, Rákóczi u. 3.*
* *Nick, Rákóczi u. 5.*
* *Nick, Rákóczi u. 40.*
* *Nick, Rákóczi u. 21*
* *Nick, Rákóczi u. 25. lakóházakat, illetve az*
* *Üdülőtelepet.*

*Nem tudja, ha védelem alá helyeznek egy lakóházat az mennyire fogja megnehezíteni a tulajdonosoknak a helyzetét.*

***Nagy Attiláné településüzemeltetési és beruházási ügyintéző:*** *Ez attól függ, hogy a rendeletben mit fognak leszabályozni, előírni.*

***Ivánkovics Zoltán képviselő:*** *Van a védendő épületek között olyan, amelyet, ha nem újít fel a tulajdonos akkor nemsokára romba dől. Keletkezik-e az önkormányzatnak kötelezettsége, ha védendő épületek közé felveszik?*

***Csorba József polgármester:*** *Javasolja, hogy inkább vegyék le az ilyen lakóházakat a védendő épületek listájáról. A tölgyfánál elírás van, mert az nem Rákóczi u. 2. hanem Rákóczi u. 1. Fel lehetne venni a Rába régi vízkiviteli művét.*

***Szabó Ervin munkacsoport elnöke:*** *Arra már régóta bontási engedély van és az idei évben lebontásra kerül.*

***Csorba József polgármester:*** *Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***5/2018.(I.30.) számú határozat:***

*Nick község Önkormányzatának Képviselő-testülete a Településarculati Kézikönyvhöz kapcsolódó Településkép védelmi rendelet mellékletében az alábbi épületeket, építményeket, és természeti értékeket kívánja szerepeltetni:*

1. *Nicki duzzasztómű 061/178, 063 hrsz*
2. *Árokháti Mária szobor 072 hrsz*
3. *Képoszlop 04/8 hrsz*
4. *Lakóház Kőris utca 14. 425 hrsz*
5. *Katolikus iskola Rákóczi utca 1. 1 hrsz*
6. *Pap-lak Rákóczi u. 3. 2 hrsz*
7. *Lakóház Dózsa köz 406 hrsz*
8. *Fénykereszt Dózsa köz 262/1 hrsz*
9. *Volt vasútállomás épülete Vasút utca 262/3 hrsz*
10. *Kerítés Rákóczi utca 30. 243/1 hrsz*
11. *Lakóház Rákóczi utca 45. 76 hrsz*
12. *Kőkereszt Rákóczi és József A utca   
     kereszteződésében 400/2 hrsz*
13. *Kőkereszt 099 hrsz*
14. *Tölgyfa Rákóczi utca 1. 2 hrsz*
15. *Erzsébet liget Nick Műgát (Vizügy telep)*

***Felelős****: Csorba József polgármester*

***Határidő****: közlésre: azonnal*

***4. Napirend***

*Rákóczi Szövetség kezdeményezése*

***Előadó:*** *Csorba József polgármester*

*Írásos előterjesztés, határozati javaslat és a Rákóczi Szövetség levele a jegyzőkönyv mellékleteként csatolva.*

***Csorba József polgármester:*** *Kaptak egy levelet a Rákóczi Szövetségtől a nemzeti kisebbségvédelemmel kapcsolatban. Ahhoz, hogy az Európai Bizottság foglalkozzon a kezdeményezéssel legalább 1 millió támogatói aláírás szükséges. Úgy gondolja nincsen akadálya, hogy a képviselő-testület ezt támogassa, a maga lehetőségével propagálja. Falutévében, képújságban, hirdetőtáblákon és a honlapon kitegyék a levelet és aki akar támogatást nyújthat a szövetség részére. Gyűjtésre is van lehetőség, de ezt nem javasolja. Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***6/2018.(I.30.) számú határozat:***

*Nick Község Önkormányzatának Képviselő-testülete megismerte az Európai Bizottság által bejegyzett Nemzeti Kisebbségvédelmi Kezdeményezés lényegét, mely szerint az Európai Unió fogadjon el jogi aktusokat a nemzeti és nyelvi kisebbségek védelme érdekében.*

*A kezdeményezéssel a Képviselő-testület egyetért, az támogatja.*

*A Rákóczi Szövetség felkérésére a kezdeményezést népszerűsíti a település lakossága körében a rendelkezésére álló hírforrásain keresztül.*

***Felelős:*** *Csorba József polgármester*

***Határidő:*** *azonnal*

***5. Napirend***

*Kártalanítási megállapodás kötése*

***Előadó:*** *Csorba József polgármester*

*Írásos előterjesztés, határozati javaslat, és a kártalanítási megállapodás a jegyzőkönyv mellékleteként csatolva.*

***Csorba József polgármester:*** *A Nemzeti Fejlesztési Minisztérium Környezet és Energiahatékonysági Operatív Programokat Irányító Hatósága a KEHOP-2.1.3-15-2017-00068 számú és Répcelak és térsége ivóvízminőség-javító program (Répcelak, Nick, Csánig) című projektet 336.255.898,-Ft elszámolható összköltséggel támogatásra érdemesnek ítélte. A projekt keretében valósul meg a répcelaki vízműtelep rekonstrukciója és a vízvezeték hálózat felújítása a három településen. Nick község vonatkozásában a Magyar Állam 1/1 hányadú tulajdonában és a Magyar Közút Nonprofit Zrt. 1/1 hányadú vagyonkezelésében 400/3 hrsz-ú 6 m2 nagyságú ingatlan van. A fajlagos kártalanítási díj 850,-Ft/m2. Így a kártalanítási díj 5.100,-Ft. Kéri, hogy aki egyetért a kártalanítás összegével az kézfenntartással jelezze.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***7/2018.(I.30.) számú határozat:***

*Nick Község Önkormányzatának Képviselőtestülete a KEHOP-2.1.3-15-2017-00068 számú és Répcelak és térsége ivóvízminőség-javító program (Répcelak, Nick, Csánig) című projekt megvalósítása érdekében a Magyar Közút Nonprofit Zrt.–vel kártalanítási megállapodást köt a Nick 400/3 hrsz.-ú 6738 m2 nagyságú ingatlanból 6,0 m2 terület igénybevételére, melyet az Önkormányzat javára hatósági határozattal alapított szolgalmi jog terhel. A kártalanítás díja 5.100,-Ft.*

*Felhatalmazza a polgármestert a szerződés aláírására*

***Határidő:*** *azonnal*

***Felelős:*** *Csorba József polgármester*

*dr. Kiss Julianna jegyző*

***6. Napirend***

*Nicki Szent Anna Templomért Alapítvány együttműködési megállapodás kérése*

***Előadó:*** *Csorba József polgármester*

*Írásos előterjesztés, határozati javaslat a jegyzőkönyv mellékleteként csatolva.*

***Csorba József polgármester:*** *A Nicki Szent Anna Templomért Alapítvány Leader pályázatot kíván beadni az egykori plébánia épület Rába utca felőli kerítésének felújítására, a kerítés információs falként történő felhasználására. Az önkormányzat már rendelkezik együttműködési megállapodással.*

***Kérdés, hozzászólás:***

***Szabó Ervin munkacsoport elnöke:*** *Annyi lenne a kérés, hogy eddig is az önkormányzati rendezvények kapcsán aktívan részt vesz az Alapítvány, illetve ennek a projektnek a kapcsán az önkormányzat honlapján is fotókat szeretnének megjelentetni. Ennyi lenne a pályázati vállalás az önkormányzat részéről, és a Szent Anna Templomért Alapítvány részt vesz az önkormányzati rendezvényeken, illetve megszervezésében. Konkrét vállalásokat kell meghatározni a pályázatban. A már meglévő együttműködési megállapodásban nincs konkrét vállalás ezért szükséges az új együttműködési megállapodás megkötése. A kerítés első 43 méterén téglából kirakott kerítés lesz, a következő 60 méteren 50 cm-es betonlábazat kerül kialakításra drótkerítéssel, illetve bozótírtás történne a kerítés telekhatárán belül. A téglafalon A/2 méretű kültéri műanyag képeket helyeznének el a Műgátról és a faluról.*

***Csorba József polgármester:*** *Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***8/2018.(I.30.) számú határozat:***

*Nick Község Önkormányzatának Képviselő-testülete támogatja a Nicki Szent Anna Templomért Alapítvány azon szándékát mely szerint az egykori plébánia épület Rába utca felőli kerítését felújítja, a kerítést információs falként használja fel.*

*E célok megvalósítása érdekében Nick Község Önkormányzatának Képviselő-testülete kifejezi együttműködési szándékát, és az alapítványi célokat rögzítő, jelen határozat mellékleteként csatolt, szövegszerűen szerkesztett szerződést jóváhagyja.*

***Felelős:*** *Csorba József polgármester*

***Határidő:*** *azonnal*

***7. Napirend***

*A kultúrház felújítására kötött kivitelezői szerződés módosítása*

***Előadó:*** *Csorba József polgármester*

*Írásos előterjesztés, határozati javaslat a jegyzőkönyv mellékleteként csatolva.*

***Csorba József polgármester:*** *Az elnyert Vidékfejlesztési pályázat keretében megkezdődött a Kultúrház felújítása. Benyújtásra került az első kifizetési kérelem, mely hiánypótlásában a kivitelezésre kötött szerződés kiegészítését, és az eddig meghozott határozatok Általános Útmutató szerinti formai megfelelőségét, és összhangba hozását írták elő. Ezért szükséges a vállalkozási szerződés módosítása. Továbbá kéri a határozati javaslat elfogadását.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***9/2018.(I.30.) számú határozat:***

*Nick község Önkormányzatának Képviselő-testülete a 22/2016.(III.22.) és 58/2017. (VIII.29.) számú határozataival összhangban az alábbiakat összegzi és határozatban rögzíti a VP6-7.2.1-7.4.1.1-16 kódszámú nyertes pályázat megvalósulásához kapcsolódó – az Általános Útmutató Felhívás 8.5 pontjában foglalt tartalmi elemeinek megfelelően:*

*Nick Község Önkormányzatának Képviselő-testülete pályázatot nyújtott be a VP-6-.4.1.1-16 kódszámú a „Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítése” című „Kultúrház felújítása, akadálymentesítése” célú a Nick Rákóczi utca 12. szám, a Nick 253 hrsz-ú ingatlanon megvalósuló pályázati felhívásra.*

*A támogatási kérelemben megjelölt teljes elszámolható költség összege: bruttó 27.496.000,-Ft, ebből igényelt támogatás összege: bruttó 19.640.000,-Ft, az önerő mértéke bruttó 7.856.000,-Ft, mely a tervezett beruházás 25%-a, amit saját forrásból biztosít.*

*A Magyar Államkincstár által 2017. július 14-én megküldött 1774335372 projekt azonosítószámú Támogató okirat alapján a projekt teljes elszámolható költsége bruttó 23.672.910,-Ft, melyből a támogatás mértéke bruttó 17.754.678,-Ft.*

*Az önerő a nem támogatott költségek összegével növelve bruttó 9.741.322,-Ft.*

*Az önkormányzat a teljes beruházás megvalósítása érdekében a 2017. évi költségvetésében már biztosított bruttó 7.488.392,-Ft-on felül a 2018. évi költségvetésében bruttó 2.252.930,-Ft többlet összeget, mint önerőt saját forrásból biztosítani tervez.*

*Az önkormányzat a költségvetésében az önerő összegét elkülönítetten kezeli.*

***Felelős:*** *Csorba József polgármester*

***Határidő:*** *azonnal*

***Tájékoztatások:***

***Csorba József polgármester:*** *Rába-Műgát és Térségéért Egyesület azzal a kéréssel fordult az önkormányzathoz, hogy Nick községben a Coop bolt előtti úttorkolatnál lévő faoszlopos tájékoztatóra a Dózsa köz felirat alá ugyanazon méretű és stílusú "Természetház" feliratú tábla felhelyezését szíveskedjen engedélyezni.*

***Szabó Ervin munkacsoport elnöke:*** *Félreértések elkerülése miatt kéri, hogy a tábla alá legyen elhelyezve, hogy milyen távolságra található a Természetház.*

***Csorba József polgármester:*** *Köszöni az ésszerű javaslatot, melyet továbbítani fog az elnöke felé, aki, jelezte, hogy Vörös János vállalja a tábla elkészítését.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József Dr. Kiss Julianna***

***polgármester jegyző***